Shpërthime në metronë e Moskës, të paktën 38 të vdekur
Zyrtarët rusë ia hodhën fajin terroristëve nga Kaukazi verior për ngjarjen, hetimet vazhdojnë
Zyrtarët rusë thonë se dy shpërthime vetvrasëse në sistemin e metrosë së Moskës gjatë orëve me trafik të dendur lanë të paktën 35 të vdekur dhe dhjetra të plagosur. Kryebashkiaku i Moskës tha se personat që kryen shpërthimet ishin femra. Zyrtarët rusë ia hodhën fajin terroristëve nga Kaukazi verior për shpërthimet e së hënës Shpërthimi i parë ndodhi në stacionin Lubjanka dhe la të vdekur të paktën 25 persona brenda në tren dhe në platformë. Stacioni ndodhet nën zyrat e Shërbimit Federal të Sigurimit i cili zëvendësoi KGB-në. Shpërthimi i dytë erdhi rreth 40 minuta më vonë në stacionin Park Kulturu gjithashtu në qendër të kryeqytetit dhe si pasojë e tij gjetën vdekjen më tepër se dhjetë vetë. Sipas dëshmitarëve, njerëzit në dy stacionet ku ndodhën shpërthimet u përfshinë nga një panik në masë. Shpërthimet praktikisht paralizuan lëvizjen në qendër të kryeqytetit. Duket se lënda plasëse e lidhur pas trupit të dy grave u aktivizua në kohën kur hapeshin dhe mbylleshin dyert e vagonave, thanë zyrtarët. Hetuesit po studiojnë tani fuqinë dhe llojin e lëndës plasëse të përdorur si dhe rrethanat në të cilat ndodhën shpërthimet. Sistemi i metrosë së Moskës është njëri nga më të ngarkuarit në botë, me rreth 7 milion udhëtarë në ditë. Askush nuk ka marrë përgjegjësinë për sulmet por në një takim me presidentin Dmitri Medvedev, të transmetuar në televizion, kreu i Shërbimit Federal të Sigurimit Aleksander Bortnikov tha se të gjitha provat flasin për terroristë të lidhur me Kaukazin Verior. Presidenti Barak Obama i dënoi sulmet, të cilat i quajti akte indinjuese. Ai tha se populli amerikan qendron bashkë me Rusinë në kundërshtimin e ekstremizmit të dhunshëm.